b"\n_START_ARTICLE_\nHarry Golombek\n_START_SECTION_\nEstudis i t\xc3\xadtols\n_START_PARAGRAPH_\nGolombek va estudiar filologia al King's College de Londres, i fou alumne de la Wilson's Grammar School de Camberwell. Fou tres cops Campi\xc3\xb3 brit\xc3\xa0nic, el 1947, 1949 i 1955, i subcampi\xc3\xb3 el 1948. Obtingu\xc3\xa9 el t\xc3\xadtol de Mestre Internacional d'escacs el 1950. Se li conced\xc3\xad el t\xc3\xadtol de Gran Mestre (honorari) el 1985. Fou nomenat OBE (Oficial de l'Ordre de l'Imperi Brit\xc3\xa0nic) el 1966, essent la primera persona a rebre aquest honor per serveis en l'\xc3\xa0mbit dels escacs.\n_START_SECTION_\nPeriodista i escriptor\n_START_PARAGRAPH_\nFou el corresponsal d'escacs del diari The Times des de 1945 fins al 1989. Va ser tamb\xc3\xa9 directiu de la FIDE, i exerc\xc3\xad d'\xc3\xa0rbitre en diversos torneigs rellevants, com el Torneig de candidats de 1959 a Iugosl\xc3\xa0via. Tamb\xc3\xa9 fou editor d'algunes conegudes col\xc2\xb7leccions de partides, com les de Jos\xc3\xa9 Ra\xc3\xbal Capablanca i les de Richard R\xc3\xa9ti, i un respectat autor de bibliografia escaqu\xc3\xadstica. Editor en cap de la revista British Chess Magazine des de 1938 fins a 1940, i editor a l'estranger els anys 1960 i 1970. Golombek tamb\xc3\xa9 va traduir diversos llibres d'escacs del rus a l'angl\xc3\xa8s.\n_START_SECTION_\nActivitat durant la Guerra\n_START_PARAGRAPH_\nQuan va comen\xc3\xa7ar la II Guerra Mundial el setembre de 1939, Golombek era a Buenos Aires (Argentina), representant la Gran Bretanya a l'Olimp\xc3\xadada d'escacs de 1939, en un equip amb Conel Hugh O'Donel Alexander i Stuart Milner-Barry. Varen tornar immediatament al Regne Unit, i seguidament foren reclutats al Bletchley Park, el centre de criptoan\xc3\xa0lisi de la guerra. Golombek, en la seva doble condici\xc3\xb3 de GM i ling\xc3\xbcista, va treballar al Hut 8, la secci\xc3\xb3 responsable de resoldre els codis de la m\xc3\xa0quina naval nazi Enigma.\n_START_SECTION_\nResultats destacats en competici\xc3\xb3\n_START_PARAGRAPH_\nGolombek fou el primer brit\xc3\xa0nic que es classific\xc3\xa0 per un Torneig Interzonal: el 1952 particip\xc3\xa0 en l'Interzonal de Saltsj\xc3\xb6baden, on hi fou 20\xc3\xa8 (el guanyador fou Aleksandr K\xc3\xb3tov),_NEWLINE_Va representar Anglaterra en nou Olimp\xc3\xadades d'escacs entre els anys 1935 i 1962."